Quan Trajà va pujar al tron va decidir triomfar allà on el seu predecessor havia fracassat; va refusar complir les condicions de l'acord amb els dacis i en el seu quart consolat (101) va marxar personalment amb un exèrcit ((Legió X Gèmina, Legió XI Clàudia, Legió II Traiana Fortis i Legió XXX Ulpia Victrix) contra els dacis, derrotant-los de nou a prop de Tapae. Una segona victòria la va obtenir Quint Lusi Quiet, comandant de la cavalleria mora. Es van conquerir diverses fortaleses, fins a arribar a la capital Sarmazegetusa (Ζερμιζεγεθούσα). Davant la derrota, Decèbal va haver d'acceptar els termes imposats per l'emperador romà que eren el pagament dels perjudicis pels saquejos i la cessió de territoris. Trajà va tornar a Roma per celebrar un triomf i guanyar-se el títol de "dàcic".